**Για να αλλάξουμε το σύστημα και όχι το κλίμα**

Ο καπιταλιστικός τρόπος οργάνωσης της παραγωγής και των κοινωνιών αντιμετώπιζε διαχρονικά τους ανθρώπους ως αριθμούς και το περιβάλλον ως «εμπόδιο στην ανάπτυξη». Είναι αυτή ακριβώς η προσέγγιση που οδήγησε στη γιγάντωση της κλιματικής κρίσης και στην παντελή έλλειψη σχεδίου για την αποκλιμάκωσή της. Η Συμφωνία του Παρισιού σταθερά εγκαταλείπεται από τις μεγάλες βιομηχανικές δυνάμεις, η φετινή cop26 ήταν μάλλον η πλέον αποτυχημένη, ενώ σε περίοδο ενεργειακής κρίσης η Ευρωπαϊκή Ένωση φαίνεται να λυγίζει στις πιέσεις νέων lobby αναγνωρίζοντας το φυσικό αέριο και την πυρηνική ενέργεια ως πράσινες ενέργειες μετάβασης.

Την ίδια στιγμή στον ακραιφνή νεοφιλελευθερισμό, τον οποίο βιώνουμε και στην Ελλάδα, οι πιέσεις ιδιωτικοποίησης δημόσιων αγαθών όπως, η ενέργεια, το νερό, η γη εντείνονται. Επιβάλλονται ως κατεξοχήν εργαλείο πολιτικής οι «συμπράξεις» με ιδιώτες (στα απορρίμματα, στη διαχείριση του φυσικού περιβάλλοντος, στα σχέδια αστικών αναπλάσεων), με τον δημόσιο τομέα και τους ανεξάρτητους κοινωνικούς φορείς να εξοβελίζονται. Αποδυναμώνεται συστηματικά το θεσμικό πλαίσιο και οι λειτουργίες του κράτους, της αυτοδιοίκησης και των συλλογικών δρώντων στους τομείς της περιβαλλοντικής προστασίας και του δημόσιου σχεδιασμού. Συνολικά, βρίσκεται σε εξέλιξη μια επιθετική απόπειρα αναστήλωσης ενός παρωχημένου μοντέλου ανάπτυξης, με επίκεντρο την κερδοσκοπική υπερεκμετάλλευση της γης και των φυσικών πόρων, την οικοδομή και το real estate.

***Αριστερά και απάντηση στην ενεργειακή κρίση***

Στη νέα ενεργειακή πραγματικότητα την οποία βιώνουμε, η ενέργεια μετατρέπεται σε εμπόρευμα και μέσο πλουτισμού, ενώ η προστασία του περιβάλλοντος εξακολουθεί να θεωρείται εμπόδιο στην οικονομική μεγέθυνση. Είναι κρίσιμο, λοιπόν, να τεθούν επί τάπητος κάποιες σταθερές στην προσέγγιση αυτών των δύο ζητημάτων.

Αρχικά, οποιαδήποτε αλλαγή δεν πρέπει να χειροτερεύει την κατάσταση των λαϊκών στρωμάτων. Η ενεργειακή εξάρτηση δημιουργεί ευκαιρίες για την ενδυνάμωση των ενεργειακών καρτέλ, με αποτέλεσμα τη δυσβάσταχτη αύξηση του κόστους για τα νοικοκυριά -κάτι που δυστυχώς επιβεβαιώθηκε με τον χειρότερο δυνατό τρόπο λόγω του πολέμου στην Ουκρανία. Επιπλέον, πρέπει να προωθούνται τέτοια σχήματα παραγωγής ενέργειας, όπου θα μπορεί να υπάρχει άμεση συμμετοχή των πολιτών, ούτως ώστε να προκύψει το δημοκρατικότερο δυνατό ενεργειακό μοντέλο. Τέλος, η ενεργειακή μετάβαση είναι ιδιαιτέρως αναγκαία, αλλά πρέπει να διασφαλιστεί ότι θα συμβεί με δίκαιους όρους, αλλά και με σοβαρό σχεδιασμό για το ενεργειακό μέλλον της χώρας.

Σε ό,τι αφορά στην προστασία του περιβάλλοντος είναι κρίσιμο να εφαρμοστεί άμεσα και καθολικά η συνθήκη του Παρισιού. Το κρίσιμο μέγεθος όμως, είναι ο περιβαλλοντικός σχεδιασμός να γίνει με όρους που θα συρρικνώνει τις οικονομικές ανισότητες και δεν θα τις διευρύνει περεταίρω. Έτσι, πρέπει να σταματήσει να μας προβληματίζει ο όρος της οικονομικής απομεγέθυνσης (και όχι αποανάπτυξης) και να δημιουργηθεί ένα νέο παραγωγικό μοντέλο που θα βασίζεται στη δίκαιη κατανομή του πλούτου και θα αποστρέφεται την υπερκατανάλωση, ενώ ταυτόχρονα θα εξασφαλίζει την αύξηση του ποσοστού πρασίνου ανά κάτοικο ειδικά στα αστικά κέντρα, όπου η εξαιρετικά προβληματική κατάσταση έγινε σαφής την περίοδο των lockdown.

***Συλλογικός διανοούμενος και πάλη ιδεών***

Με την κυριαρχία της αστικής δημοκρατίας να μην αμφισβητείται, η κυβέρνηση αποτελεί ίσως το ισχυρότερο μέσο παρέμβασης για την επίτευξη κοινωνικής αλλαγής και κατ’ επέκταση την τροποποίηση του συσχετισμού μηχανισμών εντός του κράτους. Η εμπειρία της διακυβέρνησης μάς δίδαξε πως χωρίς την κυβέρνηση δεν γίνεται, αλλά μόνο η κυβέρνηση δεν αρκεί. Χρειάζεται η θεσμική παρέμβαση αλλά από μόνη της είναι ευάλωτη σε αντίπαλο πολιτικό σχέδιο, όπως και είδαμε την ΝΔ να ξηλώνει πληθώρα προοδευτικών και ριζοσπαστικών μεταρρυθμίσεων της κυβέρνησης ΣΥΡΙΖΑ.

Κρίνεται, λοιπόν, αναγκαία η ύπαρξη ισχυρών και οργανωμένων κινημάτων, τα οποία απορρίπτουν την λογική ανάθεσης, μακριά από λογικές «Not In My Back Yard», ώστε να αποτελέσουν μοχλό πίεσης για την εκάστοτε ηγεσία, να εκθέσουν τις προβληματικές και να απαιτήσουν σε χρόνο ενεστώτα το δίκαιο αίτημα για κλιματική δικαιοσύνη. Ο ρόλος κάθε συντρόφου και συντρόφισσας στα περιβαλλοντικά κινήματα οφείλει να έχει πολλαπλασιαστικό χαρακτήρα επιτρέποντάς μας την πολυπόθητη αλληλοτροφοδότηση και κοινωνική γείωση, απορρίπτοντας ταυτόχρονα λογικές εκπροσώπησης και καπελώματος. Με αναλύσεις σαφείς και σε διαρκή όσμωση με την κοινωνία ώστε να επιτύχουμε την απαραίτητη, για την ανατροπή, ιδεολογική ηγεμονία. Με Οργανώσεις Μελών που λειτουργούν στο τρίπτυχο σχεδιασμός – υλοποίηση – απολογισμός, ιεραρχώντας σταθερά στην ψηλά στην ατζέντα τους τα τοπικά περιβαλλοντικά ζητήματα. Με πίστη και ορίζοντα ένα κόσμο ριζικά διαφορετικό.

Γερολυμάτος Αλέξανδρος, μέλος Κ.Σ. νεολαίας ΣΥΡΙΖΑ – Υπεύθυνος Περιβάλλοντος

Γρηγορίου Στέργιος, μέλος Κ.Σ. νεολαίας ΣΥΡΙΖΑ – Μέλος επιτροπής περιβάλλοντος

Μάντζαρης Ζαφείρης Στέργιος, μέλος Κ.Σ. νεολαίας ΣΥΡΙΖΑ – Μέλος επιτροπής περιβάλλοντος